Ontdek jou kind se leerstyl | Maroela Media
Ontdek jou kind se leerstyl
Jou kind wip op en af op sy stoel terwyl jy probeer om sy wiskundehuiswerk aan hom te verduidelik – luister hy ooit?
As jong kinders leer ons van nature deur middel van betekenisvolle, praktiese ervarings soos om aan dinge te raak, goed te doen en te beweeg. Soos ons ouer word het elkeen 'n voorkeur as dit kom by die wyse waarop ons inligting en vaardighede aanleer, verwerk en behou. Dit word leerstyl genoem, en jy sal jou kind s'n moet ontdek as jy wil hê dat hy daardie wiskundeprobleem moet snap!
Wanneer dit by leer kom, pas een grootte beslis nie almal nie. Daar is in werklikheid drie hoofwyses waarop ons kan leer: visueel (sien), ouditief (hoor) en kineties (bewegend). Dit beteken dat sommige kinders inligting beter verwerk deur te hoor hoe iemand dit verduidelik, ander sal leer deur dit te sien, en ander sal weer praktiese oefeninge moet uitvoer.
Geen enkele leerstyl is beter as 'n ander nie – al drie is unieke, geldige wyses om inligting te verwerk – en geen mens pas in een boksie nie. Ons leer deur 'n kombinasie van die drie in 'n meerdere of mindere mate toe te pas.
Deur jou kind se primêre leerstyl te identifiseer kan jy hom help om meer doeltreffend te leer.
Die visuele leerder
Hy verwerk nuwe inligting deur te lees of deur na prente of 'n demonstrasie te kyk. Hy begryp maklik inligting wat op 'n kaart of grafiek weergegee word, maar kan ongeduldig raak as hy na 'n verduideliking moet luister.
Leer die beste deur prente, tabelle, diagramme en kaarte.
Kan stilsit en met blokkies speel.
Mag as 'n dagdromer beskryf word.
Onthou gesigte, maar vergeet name.
Verkies om gedetailleerde notas te neem.
Neem kennis: As jy iets aan hom verduidelik maak dit dalk glad nie vir hom sin nie – hy moet dit sien.
Die ouditiewe leerder
Hy verkies om na verduidelikings te luister eerder as om dit te lees en mag verkies om te leer deur inligting hardop te sê. Hy mag daarvan hou om met musiek in die agtergrond te studeer, of dalk word sy aandag maklik deur geluide afgetrek word, wat beteken dat hy 'n stil plekkie benodig om te leer.
Dink in woorde.
Geniet dit om stories te vertel en woordspeletjies te speel.
Hou van lees en behoort nie met spelling te sukkel nie.
Het 'n uitstekende geheue vir name, datums en nietighede.
Is dikwels baie musikaal.
Neem kennis: Dit mag dalk lyk asof hy nie aandag skenk as jy met hom praat nie, maar sy luistervaardighede is beter ontwikkel as sy visuele vaardighede.
Die kinetiese leerder
Hy leer deur te doen en te voel. Hy vind dit dalk moeilik om stil te sit terwyl hy leer en hy verstaan dinge beter deur die inligting neer te skryf of deur praktiese oefeninge uit te voer.
Kan nie vir lang tydperke stilsit nie.
Gebruik lyftaal en gebare om te kommunikeer.
Hou daarvan om aan dinge te raak en te voel.
Blink gewoonlik uit in sport.
Neem kennis: Hy mag verkeerdelik gediagnoseer word met ADHD, of hy mag as moeilikheidmaker gebrandmerk word omdat die meer tradisionele visuele en ouditiewe leerstyle nie vir hom werk nie.
Wanneer jy jou kind se primêre leerstyl ontdek het, is dit belangrik om dit te koester. Jy moet egter ook die ontwikkeling van die ander leerstyle aanmoedig sodat jou kind makliker kan aanpas in leeromgewings en -situasies wat nie noodwendig sy gekose leerstyl ondersteun nie.